Charles, par la grâce de Dieu duc de Bourgoingne, de Lothier, de Brabant, de Lembourg, de Luxembourg et de Gheldres, conte de Flandres, d’Artois, de Bourgoingne, palatin de Haynneau, de Hollande, de Zellande, de Namur et de Zutphen, marquis du Saint Empire, seigneur de Frise, de Salins et de Malines, scavoir faisons à tous présens et advenir, nous avoir receu l’umble supplication de noz bien améz les eschevins, manans et habitans de nostre chastel de Talant, contenant que comme ils ayent par ci devant obtenu certains prévileges, libertés et franchises d’aucuns noz prédécesseurs ducs de Bourgoingne, contenus et declarés en la charte dont la teneur s’en suit: § Phelippe, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines, scavoir faisons à tous présens et avenir, nous avoir vues les lettres patentes de feu nostre très cher seigneur et père dont Dieu ayt l’ame, scellée de son grant scel en laz de soye et cire vert, des quels la teneur est telle: § Jehan, duc de Bourgoingne, conte de Flandres, d’Artois et de Bourgoingne, sire de Salins et de Malines, scavoir faisons à tous présens et avenir, nous avoir veu les lettres de feu nostre très redoubté seigneur et père, que Dieu absoille, dont la teneur s’en suit: § Phelippe, fils de roy de France, duc de Bourgoingne, scavoir faisons à tous présens et avenir, nous avoir veu les lettres de nostre très cher et redoubté seigneur et père, que Dieu absoille, dont la teneur est telle: § Johannes, Dei gratia Francorum rex, facimus universis tam presentibus quam futuris. (Voir la pièce cotée CCXXIV.) § Lesquelles lettres cy dessus transcriptes et toutes les choses singulières qui y sont contenues, nous avons fermes et agréables, icelles en temps comme selon la teneur des dites lettres, les susdiz habitants de Talant en ont dument usé et usent; voulons, loons, gréons, ratifions et approuvons, et de grâce especial par la teneur de ces présentes, confermons. Et que ce soit ferme chose et estable à toujours, nous avons fait mettre nostre scel à ces présentes, sauf en autre chose nostre droit et l’autruy en toutes. Ce fust fait en nostre dit chastel de Talant, l’an de grâce mil trois cent soixante et quatre au mois de novembre. § Par Monseigneur le Duc, CHAPELLE. § Lesquelles lettres cy dessus transcriptes et toutes les choses en icelles contenues, nous avons fermes et agréables, icelles en tant comme selon la teneur des dites lettres, les ditz habitans de Tallant ont deüment usé et usent; voulons, loons, gréons, ratifions et approuvons et de grâce espéciale, par la teneur de ces présentes, confermons. Et afin que ce soit ferme chose et estable à toujours, nous avons fait mettre nostre scel à ces lettres, sauf en autre chose nostre droibt et l’autruy en toutes. Donné en nostre ville de Dijon, au mois de may, l’an de grâce, mil quatre cent et neuf. § Par Monseigneur le Duc en son conseil, E. DE OSTENDE. § Lesquelles lettres cy dessus transcriptes et toutes les choses contenues en icelles, nous avons fermes et agréables icelles, si et en temps comme selon la teneur des dites lettres, les ditz habitans de Talant en ont deument usé et usent, voulons, loons, gréons, ratifions, approuvons et de nostre certaine science et grâce espéciale, par ces présentes, confermons. Et afin que ce soit ferme chose et estable à toujours, nous avons fait mettre scel à ces présentes, sauf en autre chose nostre droit et l’autruy en toutes. Donné en nostre ville de Dijon, au mois de février, l’an de grâce mil quatre cent vingt et ung. § Par Monseigneur le Duc, le sire de Roubaiz et le bailly § de Dijon et autres présens, T. BOUESSEAU. § En nous suppliant très humblement, par les ditz eschevins, manans et habitans de Talant, que à nostre joyeuse venue et entrée par nous présentement faite en nostre duché de Bourgoingne comme prince et seigneur souverain d’icelui, il nous plaise la dite charte et tous les ditz priviléges, libertéz et franchises contenus en icelles leurs confermer et ratifier et sur ce leurs octroyer noz lettres en forme deue. Pourquoy nous ces choses considérées, inclinans à la dite supplication et requeste et eû sur ce advis et délibération, après ce que avons fait voir et visiter en nostre Conseil la dite charte dessus transcripte, à iceulx eschevins, manans et habitans de nostre dit chastel de Talant, avons confermé, ratiffié et approuvé, confermons, ratiffions et approuvons de nostre certaine science et grâce espécial, par ces présentes, icelle charte cy devant inserée et sous les dits privileges, libertéz et franchises contenûs et déclarés en icelles selon leurs formes et teneur, si avant toutes fois qu’ils en ont par cy devant dehument joy et usé. Et afin que ce soit forme chose et estable à toujours, nous avons fait mettre nostre scel à ces présentes, sauf en autres choses nostre droit et l’autruy en toutes. Donné en nostre ville de Dolle, au mois de mars, l’an de grâce mil quatre cent soixante et treize.